钦定古今图书集成/历象汇编/庶征典/第145卷 > 《纪梦》何乔新
## 钦定古今图书集成/历象汇编/庶征典/第145卷 > 《纪梦》何乔新

成化十二年冬十月朔，予奉台檄招抚流民于汝州。是夜梦游一洞，洞左右石壁黝然，榜曰“紫云洞府。” 中有殿宇，如道家所谓三清殿者，侍卫颇严。中左设虚座，其右有一塑像，悫头白衣金带。白衣之下有一人，纱帽青衣金带，端坐若假寐者。谛视之，则予亡友福建宪副游公大昇也。予历阶而上，径至后殿，见其芜秽不治，遽出至前殿，连呼曰：“大昇在此乎，大昇在此乎？” 大昇趋而就予，予意其已死，劳其良苦。大昇无言，微笑拱手而已。予询以前程事，大昇答云云。予又问此是何处，子今为何职。大昇欲言，旁有一老翁目之而止。予遂出，大昇送至洞门而别。俄而觉，则丽谯已三鼓矣，念大昇仪容，宛然在目，挥泪久之。大昇清慎有学，其官于闽十馀年，闽之士子爱之如父母。其殁也，诸生肖其像以配常衮。今予所梦若此，岂其死而为仙邪？赋一律以纪之云：

故人化去几经年，宵寐相逢倍怆然。翠柏台中曾作
使，紫云洞里又为仙。生前每感交情厚，死后还将吉
语传。惆怅冥交那再得，潸潸清泪滴重泉。